Die eerste 20 jaar | MaanKind
Die eerste 20 jaar
Huweliksherdenking, Joostenberg, Tokara
Vandag 22 jaar gelede, was ek nou al ‘n paar uur lank mevrou Hugo. Ek was innig dankbaar, want met name soos Heila Levina Etresia, was dit nie maklik om nog Janse van Rensburg op enige vorm se blokkies ingepas te kry nie. Daardie van het my menige probleem besorg daardie jare, rekenaarvelde het net voorsiening gemaak vir x aantal blokkies. Daarby was liassering van jou lêer soms onder Janse, soms onder Van of selfs onder R. As ek vir MaanMan sê ek het hom vir sy van getrou, steek daar net so effense waarheidjie in…
Vandag het ons bietjie pad gevat, en gaan vier. Sommer net wynlande omgery, en uiters hedonisties met hierdie dag omgegaan, van vroeg af, vreeslik dekadent gewees, as simbool van dankbaarheid oor die abundance van ons lewe. Brekfis by Tokara, en later middagete by Joostenberg. Daar is mos die heerlikste Deli en Pork Butchery met allerhande delicatessen. Ek het ámper vandag daardie pakkie Frozen Frog Legs @ R359 p/kg by Joostenberg Deli gekoop! Gedink R32 vir die pakkie was ‘n bargain, maar die liewe MaanMan het daardie ranke boudjiies net één kyk gegee en gesê, no ways. Ek kon dit sien, saggies in bottertjies gebraai, met ‘n lepeltjie witwyn en ‘n klein bietjie room. Delikaat. Maar nee. Nou ja, na 22 jaar (eintlik 24 as jy die twee jaar se saamwoon bytel), weet jy wanneer om toegeeflik te wees. En vir die wat gril – moes ek eerder die pak kwarteltjies gevat het? Hulle was so mooi verpak, met armpies gevou. Nes Tweetie.
Laatmiddag het ons darem ook eers ‘n draai by ons eie strand gemaak, om te kyk na die lagoon, wat op die punt is om deur te breek see toe. Dit is ‘n groot ding in ons dorp! Hy is voller as vol, maar die see het die afgelope jaar ‘n dik bank sand op die strand gestoot wat verhoed dat hy deurbreek.
Ten spyte van, ongeag en desnieteenstaande, is ek ongelooflik dankbaar dat my lewe verloop het soos dit verloop het, die 13 jaar wat ek Janse van Rensburg was en al, want alles op my paadjie is wat my gemaak het wat ek is: MaanKind, oftewel Trisa Hugo, of meer volledig – Heila Levina Etresia Hugo, voorheen Janse van Rensburg, gebore Pretorius.
(En vir julle jongeres wat soms sukkel met julle huwelike – Byt vas, die eerste 20 jaar is nie altyd maklik nie…)
17 thoughts on “Die eerste 20 jaar”
2 Oktober, 2011 om 7:38 nm
Geluk!! Oor die baie name… raak ‘n mens nie meer belangrik hoe meer name jy het nie??? 🙂 Dan is jy mos ERG BELANGRIK!! En jy gesels sowaar met ons gewone outjies~!! 😯 En vir die jong getroudes, ja, dit is so, hier na 20 jaar raak jy gewoond daaraan!! 😉
3 Oktober, 2011 om 7:49 nm
Lekker dat mens mekaar nie meer hoef te beïndruk nie! En mekaar ken.
30 September, 2011 om 7:15 nm
Baie geluk! En julle het dit in so ‘n mooi omgewing gevier.
3 Oktober, 2011 om 7:51 nm
Dankie Klippie. DIt sou vir my so lekker wees as jou gesondheid so was om dit te kon sien.
30 September, 2011 om 10:49 vm
Ekke sou ook so lank getroud gewees het, nee ek jok amper 23 jaar. Baie geluk!!!
3 Oktober, 2011 om 7:50 nm
30 September, 2011 om 10:47 vm
Wow dit is mooi foto’s!!!
30 September, 2011 om 7:29 vm
Sien nou eers die mooie fotos, geneem in die mooie Kaap. Bly julle het julle dag so geniet!! Jou baie name het my laat glimlag en hulle strek sowaar tot jou voordeel, al is dit net vir ons lesers.
30 September, 2011 om 9:59 vm
Ag Lana, as kind het ek my dood geskaam, en nou is dit maar net nog ‘n naam.
30 September, 2011 om 7:08 vm
Ons is sopas verby 20 jaar saam, dink jy die pad vorentoe word makliker? 😉
30 September, 2011 om 10:00 vm
Man, wag net vir mondigword, dan sit jy jou voet neer. Daar Plasie het lyk my maar ‘n kort leash nodig!
29 September, 2011 om 11:06 nm
Baie geluk! Bly jy voel ook weer beter, klink dit my.
30 September, 2011 om 10:01 vm
Dankie! Ek kon (amper) sonder drama die dag geniet, elke dag beter!
29 September, 2011 om 9:44 nm
Baie geluk, dis net meer as 3 maal 7 jaar, en ek het al gehoor elke 7 jaar van getroud wees, is ‘n mylpaal 😆
Jy het basies by my voordeur verbygery 😉 Ek moet ‘n slag Kleinmond toe kom, was amper ‘n jaar laas daar 😯
30 September, 2011 om 10:02 vm
Mylpakle het ook natuurlik daardie klein paaltjies tussenin… Jy weet waar om in te draai…
29 September, 2011 om 9:18 nm
Mag julle ‘n vreugdevolle toekoms saam verder he. Julle pas vir my so mooi by mekaar. xxx
29 September, 2011 om 9:33 nm
Dankie! Dis ‘n goeie kombinasie ja!